**Soarta banilor publici …un subiect deocamdată tabu în R. Moldova?!**

**Adeseori ne indignăm și ne lamentăm pe marginea delapidărilor de bani publici, respectiv miliardelor furate, care, până la urmă, nu sunt altceva decât contribuțiile fiecăruia dintre noi, de aceea evident, că ar trebui să ne intereseze subiectul respectiv, Or, utilizarea banului public fiind esențială.**

**Fiecare autoritate publică, inclusiv administrațiile publice locale atât de nivelul întâi cât și doi, în conformitate cu legislația în vigoare, desfășoară periodic achiziţii publice – procurare de bunuri, executare de lucrări sau prestare de servicii pentru necesităţile uneia sau mai multor autorităţi contractante. Prin intermediul acestor achiziții publice sunt puși „în joc” bani din buget, mii dar și milioane de lei, bani publici, soarta cărora, din păcate, în majoritatea cazurilor, este decisă de către autoritatea contractantă și agenții economici, societatea civilă, rămânând undeva după cortină, în neștiință despre întreg procesul de tranzacții a acestor finanțe.**

**Aproape două milioane lei - pentru reparația capitală a sediului Consiliului raional?!**

Vinerea trecută (28.04.2017), grupul de lucru pe desfăşurarea achizițiilor publice din cadrul Consiliului raional Hâncești a organizat licitația deschisă pentru reparația capitală a Blocului administrativ nr. 1 al Consiliului raional, la care deși din start au prezentat interes (luând caietul de sarcini) peste 20 de operatori economici, (majoritatea fiind din capitală), la măsura propriu-zisă, și-au prezentat ofertele doar 8 dintre aceștia.

Valoarea estimativă a Contractului de achiziţii publice pentru lucrările de reparație capitală și renovare a sediului Consiliului raional constituie 1 mln 903 mii lei, iar termenul de execuție propus - 5 luni. Potrivit caietului de sarcini al achizițiilor publice, se solicită executarea lucrărilor de reparație capitală a holului de la intrare (etajul I fiind reparat capital acum câțiva ani), etajului II și III în întregime, (etajul IV fiind la moment pe ultima sută de metri a reparației capitale ), reparația scării secundare, lucrări de finisare a instalării geamurilor (acestea fiind schimbate în cele de termopan acum trei ani), precum și (mai nou) instalarea unui complex de iluminare de la etajul IV până în subsol cu atârnarea ulterioară a unui candelabru... În respectivul deviz de cheltuieli nu sunt prevăzuți bani pentru reparația capitală a scării principale, deoarece, spun reprezentanții grupului de lucru pe achiziții publice, pentru această lucrare se va organiza ulterior o altă licitație, estimându-se respectiv și alte cheltuielile. Cele mai mari sume, potrivit responsabililor întocmirii devizului de cheltuieli, vor fi investite în reparația capitală a birourilor de la cele două etaje ale Consiliului raional (doi și trei), reparația unui etaj fiind estimată la suma de peste 800 mii lei.

Probabil, pentru a câștiga licitația, (mizând pe faptul că adeseori autoritatea contractantă dă prioritate celei mai mici oferte) mai mulți agenți economici au propus oferte cu valoarea contractului de executare a lucrărilor de reparație capitală mult mai mică decât cea estimativă. Cea mai mică ofertă prezentată în cadrul deschiderii pachetelor de documente, s-a constatat a fi la SRL „Sud – Terra” - 1 297 479,26 lei cu termenul de execuție -2 luni. Cu o diferență mică de la aceasta este și oferta propusă de SRL „Moncomtex” - 1 313 414,56 lei, aici termenul de execuție a lucrărilor fiind de 3 luni. Cu o ofertă mult mai mică decât valoarea estimativă a venit și unicul ofertant din raionul nostru SRL „Crelicons &CO” (s. Negrea) – propunând să efectueze reparația capitală a blocului Consiliului raional încadrându-se în suma de 1 315 742,10 lei în 4 luni.

 Cea mai înaltă ofertă, comparativ cu ceilalți participanți ai licitației, a venit din partea SRL „SC Megacon Service” - 1 679140,24 lei cu termenul de execuție 5 luni, agent economic care a efectuat mai multe lucrări publice în raion, inclusiv construcţia Memorialului închinat victimelor staliniste din faţa Consiliului raional, lucrările căruia au valorat circa 2 mln lei.

 După deschiderea tuturor pachetelor de documente (care pe lângă contractul de achiziții publice cu oferta propusă au inclus scrisori de garanție bancară, certificate de conformitate a materialelor de construcție, certificatul de atestare a specialiștilor, avizul Inspecției de Stat în Construcții, scrisori de recomandare, experiențe similare, etc.), cei 8 ofertanți au fost anunțați că după examinarea mai detaliată a tuturor ofertelor propuse de către grupul de lucru pe achiziții publice, aceștia vor fi înștiințați ulterior prin poșta electronică despre rezultatele și câștigătorul licitației ***(CURIERUL revenind ulterior cu o informaţie la acest subiect)***. Chiar dacă noua lege a Achiziţiilor Publice permite acceptarea ofertanţilor cu suma oferită mai mică cu 15% decât cea preconizată, agentul economic, fiind obligat să prezinte documente justificative, Simion Lupașcu, specialist principal în domeniul achizițiilor publice din cadrul aparatului președintelui raionului, membru al grupului de lucru, a specificat că nu este exclus să se dea prioritate operatorului economic cu cea mai mică ofertă, doar că se va pune preţ pe experienţa similară anterioară, calitatea executării lucrărilor, precum şi încadrarea în termenii de execuţie.

**Avem destulă transparență în procedura de achiziții publice?**

 Și deși licitațiile de genul celor menționate mai sus sunt proceduri publice, la care poate participa orișice cetățean, nu prea am văzut doritori de a cunoaște cine totuși devine potențialul antreprenor care ar repara capital sediul Consiliului raional. Mai mult ca atât, prea puțini cunosc, probabil, faptul că noua lege a Achizițiilor Publice permite astăzi oricărui cetățean să ia parte la procesul decizional al grupului de lucru din cadrul autorităţii contractante care realizează proceduri de achiziţie publică.

 Conform art. 13 (punctul 2) al Legii Nr. 131 din 03.07.2015 privind achiziţiile publice ***„Autoritatea contractantă include obligatoriu în componența grupului de lucru reprezentanți ai societății civile în cazul în care a fost depusă o cerere scrisă în acest sens cu două zile până la data-limită de depunere a ofertelor.”*** Totodată, ***„reprezentanții societății civile incluși în grupul de lucru au drept de vot consultativ sau dreptul la opinie separată, care se expune în actul deliberativ al grupului respectiv.”*** Dar deși legea nouă funcționează mai bine de un an, potrivit reprezentanților grupului de lucru din cadrul Consiliului raional, până la moment nu a fost nici un demers din partea cetăţenilor simpli de a participa la achizițiile publice.

 Pentru o transparenţă a achiziţiilor publice desfăşurate de Consiliul raional, Simion Lupașcu, specialist principal în domeniul achizițiilor publice din cadrul aparatului președintelui raionului, ne-a recomandat să consultăm portalul Agenției de Achiziții Publice și Registrul de Stat al Achizițiilor Publice (AAP), dar și site-ul Consiliului raional - [www.hincesti.md](http://www.hincesti.md) , asigurându-ne că avem transparență destulă în desfășurarea achizițiilor publice în raion. „Toată informația vizavi de câștigarea licitațiilor este expediată în adresa Agenției Achiziții Publice, după care aceasta este plasată pe site-urile: [www.tender.gov.md](http://www.tender.gov.md) și [www.etender.gov.md](http://www.etender.gov.md) . Cum nu este transparență? De asemenea, pentru a fi la curent cu achizițiile publice desfășurate de Consiliul raional, locuitorii raionului pot accesa site [www.hincesti.md](http://www.hincesti.md) unde plasăm toată informația vizavi de acest subiect” - a specificat dl Lupașcu.

 Într-adevăr, accesând şi analizând site-urile recomandate, am găsit ceva informaţie despre achiziţiile publice în raionul Hânceşti, îndeosebi pe cel al AAP, pe portalul Consiliului raional, însă, am putut analiza doar perioada anului 2014 – în care au fost încheiate 7 contracte de achiziţii publice, 2016 – 3, iar 2017, deocamdată un contract pe achiziţii publice.

**Un portal de contractare deschisă – pentru mai multă transparenţă şi implicare**

 Grigore Postică, directorul „Grin-Prim” SRL, din r. Anenii Noi (care la moment este încadrat în construcția unui obiectiv comercial din or. Hâncești) ne spune că în calitate de agent economic, adeseori pentru a urmări desfășurarea, dar și pentru participarea la licitațiile publice, consultă Buletinul Achizițiilor Publice, al cărui abonat este, de pe [www.tender.gov.md](http://www.tender.gov.md) , precum și portalul [http://opencontracting.date.gov.md](http://opencontracting.date.gov.md/about) pe paginile căruia găsește informație interesantă vizavi de topul bunurilor și serviciilor achiziționate, topul , dar și cum se cheltuie banii publici în diferite localităţi. „Astfel de portaluri sunt foarte binevenite, deoarece prin intermediul lor se face mai multă lumină în folosirea banilor publici. Dacă acesta ar fi puțin mai funcțional, mai accesibil, ar avea un impact și o implicare mai activă a societății civile, deoarece aici există posibilitatea expunerii unei anumite păreri, idei, etc., ceea ce ar îmbunătăți considerabil procedura achizițiilor publice. La moment e plasată doar niște informație generalizată, cred că s-ar cere dezvăluirea datelor cu privire la întreg procesul de achiziție.”

 Accesând portalul de contractare deschisă în achiziții publice – [http://opencontracting.date.gov.md](http://opencontracting.date.gov.md/about) am găsit și noi informații utile pentru locuitorii raionului Hâncești. Şi anume, în proces de finisare (contractul fiind până la 31 mai curent) sunt lucrările de reparație capitală a localului administrativ al Direcției de Învățământ, (etajul IV al Consiliului raional) pentru care s-au alocat 525, 915 lei. Tot pe ultima sută de metri, potrivit portalului respectiv, sunt și lucrările de reparație a Centrului de reabilitare a victimelor violenței în familie din or. Hânceşti, pentru care Consiliul raional a alocat 405, 481 lei, precum și lucrările de reparație a galeriei LT Lăpușna, costul lucrărilor fiind de 330,458 lei, ambele obiective urmând a fi încheiate la 31 mai 2017.

 În acest context, e important să cunoaştem că portalul de contractare deschisă <http://opencontracting.date.gov.md> , deschis în 2016, are ca scop o mai mare transparenţă şi participare în toate etapele procesului achiziţiilor publice, mai ales din perspectiva implicării cetăţenilor în procesul de achiziţii publice. Consultând acest portal de contractare deschisă [http://opencontracting.date.gov.md](http://opencontracting.date.gov.md/about) poți trimite și un feedback la unele contracte de achiziții publice - comentarii, recomandări, și de ce nu obiecții...

 Înainte de a încheia subiectul, vreau să fac o concretizare: Potrivit portalului de contractare deschisă, lucrările de reparaţie a etajului IV al Consiliului raional (Direcţia raională de Învăţământ) au costat în jur de 500 mii lei, iar pentru reparaţia etajelor 2 şi 3 al aceluiaşi consiliu, astăzi se preconizează peste 800 mii lei pentru fiecare… Mă întreb, pe cât de relevante şi reale sunt sumele preconizate din bugetul raional?!

*Acest articol a fost elaborat în cadrul proiectului „Dezvoltarea contractării deschise în Moldova prin activități de informare și de consolidare a capacităților pentru participanții la procesul de achiziții publice (Developing Open Contracting in Moldova through informing and capacity building activities for participants in public procurement process),finanțat de Banca Mondială, implementat de IDIS „Viitorul”*.

*Opiniile exprimate aparţin autorului. Administraţia IDIS „Viitorul” și consiliul administrativ al Institutului pentru Dezvoltare și Iniţiative Sociale „Viitorul” nu poartă răspundere pentru estimările și opiniile prezentate în cadrul acestei publicaţii.*

**Autor: Tatiana TODOSEICIUC**